SL Uradni list Evropske unije L 328/33

UREDBA SVETA (EU) št. 1210/2014

z dne 16. oktobra 2014

o dodelitvi ribolovnih možnosti v skladu s Protokolom o določitvi ribolovnih možnostih in finančnem prispevku, določenih s Sporazumom o partnerstvu v ribiškem sektorju med Evropsko skupnostjo in Republiko Gvinejo Bissau

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 17. marca 2008 z Uredbo (ES) št. 241/2008 (1) odobril sklenitev Sporazuma o partnerstvu v ribiškem sektorju med Evropsko skupnostjo in Republiko Gvinejo Bissau (v nadaljnjem besedilu: Sporazum).

(2) Dne 10. februarja 2012 je bil parafiran nov protokol k Sporazumu (v nadaljnjem besedilu: Protokol). Protokol plovilom Unije dodeljuje ribolovne možnosti v vodah, v katerih Republika Gvineja Bissau izvaja svojo suverenost oziroma jurisdikcijo na področju ribištva.

(3) Svet je 16. oktobra 2014 sprejel Sklep 2014/782/EU (2) o podpisu in začasni uporabi Protokola.

(4) Treba bi bilo opredeliti način dodeljevanja ribolovnih možnosti med države članice za obdobje uporabe Protokola.

(5) Če se v skladu z Uredbo Sveta (ES) št. 1006/2008 (3) zdi, da ribolovne možnosti, ki so bile dodeljene Uniji na podlagi Protokola, niso v celoti uporabljene, Komisija o tem obvesti zadevne države članice. Če odgovor ni prejet v roku, ki ga določi Svet, to pomeni potrditev, da plovila zadevne države članice v danem obdobju ne bodo v celoti izkoristila svojih ribolovnih možnosti. Navedeni rok bi bilo treba določiti.

(6) Za zagotovitev ponovnega začetka ribolovnih dejavnosti plovil Unije je v Protokolu predvidena njegova začasna uporaba s strani vsake pogodbenice od dne njegovega podpisa. Ta uredba bi se zato morala uporabljati od dneva podpisa Protokola –

SPREJEL NASLEDNJO UREDBO:

Člen 1

1. Ribolovne možnosti, določene s Protokolom o določitvi ribolovnih možnostih in finančnem prispevku, določenih s Sporazumom o partnerstvu v ribiškem sektorju med Evropsko skupnostjo in Republiko Gvinejo Bissau (v nadaljnjem besedilu: Protokol), se med države članice dodelijo na naslednji način:

(a) zamrzovalna plovila z vlečno mrežo za ribolov kozic: Španija 2 500 BRT Grčija 140 BRT Portugalska 1 060 BRT

(b) zamrzovalna plovila, plovila z vlečno mrežo za ribolov rib kostnic in glavonožcev: Španija 2 900 BRT Italija 375 BRT Grčija 225 BRT

(c) zamrzovalna plovila za ribolov tunov s potegalko in plovila s parangalom: Španija 14 plovil Francija 12 plovil Portugalska 2 plovili

(d) plovila za ribolov tunov z ribiško palico: Španija 9 plovil Francija 3 plovila

2. Uredba (ES) št. 1006/2008 se uporablja brez poseganja v Sporazum.

3. Če se z vlogami za dovoljenja za ribolov držav članic iz odstavka 1 ne izčrpajo ribolovne možnosti, ki jih določa Protokol, Komisija upošteva te vloge za dovoljenja za ribolov katere koli druge države članice v skladu s členom 10 Uredbe (ES) št. 1006/2008.

4. Rok, v katerem države članice potrdijo, da ne bodo uporabile v celoti svojih ribolovnih možnosti, dodeljenih na podlagi Sporazuma, kot je določeno v členu 10(1) Uredbe (ES) št. 1006/2008, se določi na deset delovnih dni od dne, ko jim Komisija sporoči to informacijo.

Člen 2

Ta uredba začne veljati dan po objavi v Uradnem listu Evropske unije.

Uporablja se od dneva podpisa Protokola.

Ta uredba je v celoti zavezujoča in se neposredno uporablja v vseh državah članicah. V Luxembourgu, 16. oktobra 2014 Za Svet Predsednik G. POLETTI

(1) UREDBA SVETA (ES) št. 241/2008 z dne 17. marca 2008 o sklenitvi sporazuma o partnerstvu v ribiškem sektorju med Evropsko skupnostjo in Republiko Gvinejo Bissau (UL L 75, 18.3.2008, str. 49).

(2) Glej stran 1 tega Uradnega lista.

(3) UREDBA SVETA (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti ter o spremembi uredb (EGS) št. 2847/93 in (ES) št. 1627/94 in o razveljavitvi Uredbe (ES) št. 3317/94 (UL L 286, 29.10.2008, str. 33).